รายได้ของเครือ BTS แบ่งออกเป็น 4 กลุ่ม คืออะไรบ้าง
รายได้ของเครือ BTS แบ่งออกเป็น 4 กลุ่ม คือ 
- รายได้จากการเดินรถไฟฟ้าประมาณ 25% 
- รายได้จากธุรกิจโฆษณาประมาณ 30% 
- รายได้จากการพัฒนาอสังหาริมทรัพย์ประมาณ 5% 
- รายได้จากธุรกิจบริการประมาณ 15% และรายได้อื่นจากการจำหน่ายสินทรัพย์ เงินลงทุน หรือดอกเบี้ยที่เปลี่ยนแปลงไปในแต่ละปี

BTS เกิดจากการเข้าจดทะเบียนในตลาดหลักทรัพย์แบบ backdoor listing หรือ reversed take over โดยบริษัท TYONG ที่เป็นบริษัทพัฒนาอสังหาริมทรัพย์ ได้เข้าควบรวมกิจการบริษัท BTSC ซึ่งเป็นบริษัทที่ได้รับสัมปทานดำเนินงานระบบรถไฟฟ้าจากกรุงเทพมหานคร ก่อนจะเปลี่ยนชื่อบริษัทกลายเป็น BTS

BTS มีบริษัทในเครือชื่อ VGI ซึ่งเป็นบริษัทที่ดูแลเกี่ยวกับโฆษณาสื่อนอกบ้าน โดย BTS ได้ spin off VGI ออกมาจดทะเบียนในตลาดหลักทรัพย์ในปี 2555 แต่ยังคงสภาพเป็นผู้ถือหุ้นใหญ่อยู่กว่า 74.30% BTS ได้จัดตั้งกองทุนรวมโครงสร้างพื้นฐานแรกของประเทศไทยชื่อว่า BTSGIF ในปี 2556 โดยบริษัทได้ขายสิทธิการได้รับรายได้ค่าโดยสารสุทธิของระบบรถไฟฟ้าขนส่งมวลชนกรุงเทพสายหลักให้กับกองทุนในระยะเวลาที่เหลือทั้งหมดของสัมปทาน โดย BTS ยังคงถืออยู่ BTSGIF อยู่ในอัตราสูงสุดที่กฎหมายอนุญาต คือ 1 ใน 3 หรือประมาณ 33.33% หลังจากจำหน่ายสิทธิให้ BTSGIF ไป ทำให้รายได้หลักกว่า 40% ที่เป็นค่าโดยสารของระบบรถไฟฟ้าขนส่งมวลชนกรุงเทพสายหลักหายไปจากบริษัท เหลือเพียงส่วนแบ่งกำไรและเงินปันผลจากกองทุนรวม BTSGIF มูลค่า 1 ใน 3 ของรายได้เดิมเท่านั้น

รายได้จากการให้บริการเดินรถในส่วนต่อขยายสายสีลมและสายสุขุมวิท บริษัทรับจ้างบริหารให้บริการเดินรถและซ่อมบำรุงรถไฟฟ้าภายใต้สัญญาการให้บริการเดินรถและซ่อมบำรุงระยะยาว ดังนั้น บริษัทจะได้รับรายได้ในรูปแบบค่าจ้างบริหารตามที่ตกลงไว้กับกรุงเทพมหานคร ส่วนรายได้จากค่าโดยสารจะรายได้ที่กรุงเทพมหานครจะได้รับ

BTS จ่ายเงินปันผลออกมามากกว่ากำไรสุทธิปรกติที่บริษัทดำเนินกิจการได้ เนื่องจากในปี 2556 บริษัทได้กำไรพิเศษจากการขายสิทธิการได้รับรายได้ให้กับ BTSGIF และประกาศนโยบายจ่ายปันผลรวม 21,000 ล้านบาท โดยทยอยจ่ายในสิ้นรอบบัญชี 2557 จำนวน 6,000 ล้านบาท สิ้นรอบบัญชี 2558 จำนวน 7,000 ล้านบาท และสิ้นรอบบัญชี 2559 จำนวน 8,000 ล้านบาท ก่อนจะกลับมาจ่ายในอัตราปรกติที่บริษัททำได้จากกำไรสุทธิตั้งแต่หลังงวดบัญชี 31 มีนาคม 2559 เป็นต้นไป
ข้อมูลการเงินรายบริษัท